作者:岑參
標題:送狄員外巡按西山軍
內容:兵馬守西山，中國非得計。不知何代策，空使蜀人弊。八州崖谷深，千里雲雪閉。泉澆閣道滑，水凍繩橋脆。戰士常苦饑，糗糧不相繼。胡兵猶不歸，空山積年歲。儒生識損益，言事皆審諦。狄子幕府郎，有謀必康濟。胸中懸明鏡，照耀無巨細。莫辭冒險艱，可以裨節制。相思江樓夕，愁見月澄霽。